Culpa exigente protoplasti universam ejus prolem simul cum ipso in hujus exilii cecitate constat esse dampnatam, ob majoris autem penæ cumulum, post presentis brevitatem vite, ac post precipitia diversa, assiduis pro peccatis innumera in baratrum incessanter ruit massa. Et cum omnibus proposita sit salutis via, fides scilicet in deum vera, bonis et sanctis operibus juncta, pauci tamen hanc firmiter inveniuntur tenere, quia quamvis multi verbo tenus credere se astruant, operibus tamen denegant. Hujus ergo fidei operatio perfecta in misericordie compassione dinoscitur constituta, attestante evangelica sententia: date helemosinam et ecce omnia munda sunt vobis. Paulus quoque apostolus ministerium accepit predicationis, ut idem fatetur in gentibus, scilicet ut pauperum qui in Iherusalem comorabantur, quibus, attestante Luca, cor unum et anima erat una, memor esset. Unde ego Bernardus et Hugo, frater meus, et consobrini nostri similiter germani fratres Walterius atque Rotbertus, opere precii nobis facturi videmur, hoc quod jure hereditario, nemine querelam movente, firmiter possidemus, quodque nostra soboles male sana disperdere per multorum precipitia excessuum habebat, Deo omnipotenti, eisque in monasterio militantibus tradamus, videlicet ut eorum orationibus misericordiam omnipotentis Dei consequi valeamur, quid quid........ meritis adipisci nequimus. Igitur offerimus misericordi Domino et glorioso apostolorum principi Petro, ac incliti martiri Cabilonensi Marcello, et venerabili Hugoni, abbati Cluniensis cenobii, et Alviso priori, atque cunctis fratribus tam futuris quam presentibus sub patrocinio supradicti martiris Marcelli degentibus, pro remedio animarum nostrarum, et pro indulgentia animarum parentum nostrorum presentium sive futurorum, ecclesiam Sancti Martini que est in villa Alusia, simul cum monte in quo eadem ecclesia constructa conspicitur, sicut termini inibi positi sunt. Donamus etiam domum lapideam obtimam adherentem eidem ecclesie, cum uno manso vestito, et cunctas terras que juris ecclesie antiquitus fuerunt vel nunc sunt. Simul etiam donamus quandam condaminam que nobis communis est, que vulgo curvata dicitur, sicut eam tres vie terminant. Damus quoque de nobis et de omnibus servis nostris. Si autem nos vel servi nostri domos in eadem terra construxerimus, censum sancto martiri et monachis ibidem comorantibus, omni anno, integre sine cunctacione, reddemus. Sane ita sincerum et firmum est hoc donum, ut nulla omnino potestas vel persona, neque etiam nos ipsi, illic aliquid requirere consuetudinaliter vel accipere possimus, nisi tantum domnus Cluniensis abbas et prepositus Sancti Marcelli cum ceteris fratribus. Quippe cum et sepulturam nostrorum corporum nostrorumque servorum nostreque insuper progeniei, presenti donatione firmemus. Quicquid autem deinceps eis loci hujus in circuitu datum fuerit, omnem omnino libertatem et consensum conferimus. Ne autem hujusce donationis vacilletur, firmando nos manu nostra firmavimus, et testes subscriptos firmare rogavimus. Publice igitur actum ad villam Alusiam. Regnante Philippo rege francorum, Heynrico patricio romanorum, rege langobardorum, imperatore alamannorum. II° kl. junii, luna prima, anno incarnationis dominice millesimo LXXIIII°, indictione XIIa, epacta XXma, concurrente IIdo. S. Rocleni, episcopi Cabilonensis. S. domni Hugonis, abbatis. S. Alvisi, prioris. S. Bernardi. S. Hugonis. S. Ermengardis filiorumque ejus, Anselmi, Walterii, Widonis. S. Ugonis. S. Eremburgis. S. Walterii. S. Galterii. S. Helene. S. Rotberti cum uxore sua. S. Anne. S. Arluini. S. Gausfredi. S. Yduini. S. Rotberti. S. Arvei cum uxore sua. S. Arsburgis. S. Widonis. S. Anselmi. S. Bernardi. S. Hugonis. S. Eldigerii. S. Arnulphi. S. Widonis. S. Wichardi. Ego quoque suprascriptus Walterius et Rotbertus frater meus, pro translatione patris nostri, dedimus post hec Deo et Sancto Marcello de alodo nostro, IIIIor jornales ultra ulmum malbuias, et quinque jornales, juxta sancti martiris condaminam, sancto donamus Silvestro. Insuper et ego ante dictus Walterius dono similiter Deo et Sancto Marcello, post obitum meum, mansum integrum qui est subtus puteum, et vineam que est subtus terram Sancti Marcelli, que dicitur olca, similiter integram, et in conversione mea, cum seculum reliqui, dedi servum unum, Girbernum nomine, cum toto suo fevo, et partem meam de silva que est super condaminam, et, pro anima filii mei Widonis, unum jornalem in loco ubi quondam vinee. Si quis autem, post mortem meam, aliquid horum calumpniare voluerit, homo vel femina, anathema sit. Amen. amen. amen. Fiat. fiat. fiat.